સ્વર્ણિમ સંકૂલ-૨ના પાવાગઢ હોલમાં મંગળવારે ત્રણેક કલાક સુધી બેઠક મળી હતી. જેમાં પાટીદાર સમાજની ૬ સંસ્થા, પાસ-એસપીજીના હાર્દિક પટેલ- લાલજી પટેલ અને કન્વીનરો સમેત ૧૦૦થી વધુ પાટીદાર સમાજના આગેવાનોએ પાસના આંદોલનકર્તાઓની ચાર મુખ્ય માંગણીઓના ઉકેલ અંગે ચર્ચાઓ કરી હતી. તેના ઉકેલમાં ૨૫મી ઓગસ્ટ- ૨૦૧૫ના રોજ જીએમડીસી ગ્રાઉન્ડથી લઈને રાજ્યમાં થયેલા તોફાનોમાં પોલીસ દમન સામે તપાસ માટે હાઈકોર્ટના નિવૃત્ત જજની અધ્યક્ષતામાં જ્યુડિશ્યિલ કમિટીનું તપાસપંચ રચવા માટે પણ સહમતી સધાઈ હોવાનું નાયબ મુખ્યમંત્રી નીતિન પટેલે કહ્યૃં હતું.પાટીદારો સામેના કેસો પરત ખેંચવા અને આંદોલનમાં શહિદોના સ્વજનોને સમાજના શ્રેષ્ઠીઓ દ્વારા આર્થિક સહાય આપવા અને સહકારી સંસ્થાઓમાં નોકરી આપવાનો નિર્ણય લેવાયો હતો. આંદોલનકર્તાઓની અનામતની માંગણી મુદ્દે નાયબ મુખ્યમંત્રી નીતિન પટેલે સ્પષ્ટ કર્યુ કે, સરકારે ૧૦ ટકા ઈબીસીનું રિર્ઝવેશન આપ્યુ જ છે. જેને હાઈકોર્ટે રદ્દ કર્યુ છે. સરકારે સુપ્રીમમાં પિટિશન દાખલ કરી છે. જે અત્યારે લાર્જર બેન્ચ પાસે ન્યાયિક પ્રક્રિયાને આધિન છે. તેના પહેલાથી સીએમ સ્વાબલંબન યોજના પણ અમલમાં છે. એટલે ભાજપની સરકારે પાટીદારોના અનામત મુદ્દે પણ તમામ પ્રયાસો કર્યા અને હજી પણ આયોગ તપાસ પંચ બાદ પણ મંત્રણાનો દોર ચાલુ રહેશે.